Mathilde Berendsen Nathan

**Mathilde Berendsen Nathan** (født Berendsen 10. juni 1857 i København, død 22. februar 1926 i Italia) var en dansk-norsk komponist og pianist.

## Familie
Mathilde Berendsen Nathan var datter av malermester Joachim Berendsen og Esther Ballin. Hun giftet seg i 1884 med klesgrossisten John Nathan (1859–1933). John Nathan var sønn av Nathan Nachmann Nathan, hvis hjem på Jernbanetorget i Kristiania utviklet seg til et jødisk sentrum på annen halvdel av 1800-tallet. John Nathan var i perioden 1898–1903 den jødiske menighetens forstander.

## Liv og virke
Mathilde Berendsen begynte 14 gammel på Musikkonservatoriet i fødebyen København, der hun studerte klaver med Edmund Neupert. Hun ga flere konserter i hjembyen, før hun etter Neuperts anbefaling fikk et stipend som brakte henne til videre studier i Paris, hvor hun også gjorde seg bemerket gjennom sine opptredener.

### Konsertvirksomhet
Hun holdt flere konserter i Kristiania, blant annet 8.&nbsp;september 1883 med svigerinnen Thekla Nathan i Brødrene Hals' konsertsal, 13. juni 1890 sammen med Ida Basilier-Magelssen, Gustav Lange og Martin Ursin, 15.&nbsp;oktober 1895 med Sophie Apenes. Den 12.&nbsp;mars 1918 fremførte hun egne komposisjoner i Kristiania. 

### Komponisten
Etter at hun ble gift i 1884 trappet Mathilde Nathan ned konsertvirksomheten, og begynte å komponere. Selv om hun ikke var utdannet i komposisjonslære, var det nettopp som komponist hun først og fremst ble kjent. Hun komponerte omkring 30 opus for klaver. Mest kjent er hun for sine sangbare stemningsstykker, der *I Tanker* ble populær til bruk i pianoundervisningen. Hennes livlige stykke *Ungarisch* nådde stor popularitet, og ble solgt i flere opplag før første verdenskrig.

Mathilde Nathan var svært opptatt av kvinnerettigheter, og sammen med den berømte kvinnesaksforkjemperen Aasta Hansteen gikk hun i bresjen for likestilling mellom kjønnene. Som jødinne kjempet hun også iherdig mot samtidens kraftige rasefordommer.

I 1906 overtok Mathilde Nathan forretningen *Godtkjøbs-Udsalget* i Kristiania.

Sammen med ektemannen reiste hun til New York i 1920. Senere bosatte de seg i Italia.

John og Mathilde Nathans fond for kulturelle formål ble opprettet i 1931.

## Verker
*opus 1: *Tre studier for klaver*
**Etude mélancolique
**Studie
**Oktav-Etude
**Utgitt av Carl Warmuth
*opus 2: *Polka mignonne* (Warmuth)
*opus 3: *Romance* (for piano) (ca. 1892)
*opus 4: *Scherzo* (Brødrene Hals Musikforlag, 1893)
*opus 5: *Ungarisch* skizze (ca. 1895)
*opus 8: *To klaverstykker*
**Barcarole, Stemning
*opus 10: *Capriccio for piano* (Oluf By, 1908) 
**Ved afskeden, Sang uden ord, Idyl
*opus 11: *Tre klaverstykker*
*opus 12: *Vuggevise* (1909)
*opus 13: *Gavotte* (1909)
*opus 14: *Serenade* (for piano] (1911)
**Utgitt av Oluf By Musikforlag
*opus 15: Seks melodiske klaverstykker (Oluf By, 1912)
**Sehnsucht, Impromptu, Kinderspiele, Nocturne, Walzer, Schmetterlingen
*opus 16: *Tre præludier* (1914)
*opus 17: *Vaarvise* (1915)
*opus 18: *Allegretto gracioso* (1915)
*opus 19: *I Tanker* (1915)
*opus 20: *Romance i B-dur* (1920)
*opus 21: *Resignation* (1920)
*opus 22: *Livsglæde*
*opus 25: *Rondo* (utgitt i Italia ved Edizioni Carisch)
*opus 26: *Valse caprice* (utgitt i Italia ved Edizioni Carisch)
*opus 27: *I gammel stil* (1925)
*opus 28: *Vemod* (1925)
*opus 29: *Scherzino* (1925)
*Festmarsj (1890)

## Referanser


## Kilder
* 
* 
* 

## Eksterne lenker
*